ПРЕДЛОГ ОДЛУКЕ

На основу члана 32. став 1. тачка 16. Закона о локалној самоуправи („Службени гласник РС“, број 129/2007 и 83/2014 - др. закон, 101/2016 – др. закон, 47/2018 и 111/2021 - други закон), члана 33. Закона о трговини („Службени гласник РС“, бр. 52/2019) и члана 33. став 1. тачка 6. и 17. Статута општине Аранђеловац („Службени гласник општине Аранђеловац“, број 2/2019),

Скупштина општине Аранђеловац на седници одржаној ______.2026. године, донела је

О Д Л У К У
 О РАДНОМ ВРЕМЕНУ УГОСТИТЕЉСКИХ, ТРГОВИНСКИХ И ЗАНАТСКИХ ОБЈЕКАТА

ОПШТЕ ОДРЕДБЕ

Члан 1. 
Овом Oдлуком уређује се радно време угоститељских, трговинских и занатских објеката на територији oпштине Аранђеловац.

Члан 2. 
Радно време у смислу ове Oдлуке је време у оквиру којег правно лице, односно предузетник (у даљем тексту: привредни субјекти) могу обављати своју делатност у угоститељским, трговинским и занатским објектима.  

Члан 3. 
Привредни субјекти су дужни да у оквиру максималне дужине трајања радног времена прописаног овом Одлуком, утврде трајање свог радног времена и његов временски распоред, да утврђено радно време истакну на јасан, несумњив и лако уочљив начин на главном улазу или на другом видном месту објекта, као и да се придржавају означеног радног времена.  
У објекту који је заштићено културно добро, утврђено радно време може се истаћи унутар објекта или на другом месту, како би се обезбедила заштита културног добра.  
У случају ванредних промена, прекида или другог облика привременог престанка обављања делатности у објекту, обавештење о радном времену мора бити истакнуто на главном улазу или другом видном месту објекта. 

РАДНО ВРЕМЕ УГОСТИТЕЉСКИХ ОБЈЕКАТА

Члан 4. 
Угоститељски објекат је објекат који испуњава услове за пружање угоститељских услуга, односно за обављање угоститељских делатности, у складу са законом и подзаконским актима. 
Члан 5. 
 Према врсти угоститељских услуга које се у објекту пружају, угоститељски објекти могу бити: 
1)угоститељски објекти за смештај, 
2)угоститељски објекат за исхрану и пиће.

Угоститељски објекат за смештај из става 1. тачка 1) ове Одлуке је објекат у којем се пружају услуге смештаја, исхране и пића и друге услуге уобичајене у угоститељству или само услуге смештаја (хотел, мотел, пансион, туристички апартман, камп, одмаралиште и други слични објекти), у складу са законом и прописима донетим на основу закона.

Угоститељски објекат за пружање услуге исхране и пића из става 1. тачка 2) ове Одлуке, је објекат у којем се припремају и услужују топла и хладна јела и напици, точе и служе алкохолна и безалкохолна пића (ресторан, ресторан на води, кафана, бифе, ноћни клуб, ноћни бар, диско бар, бар, пицерија, пивница, кафе- посластичарница, печењара, млечни ресторан, крчма, објекти брзе хране и други слични објекат), у складу са законом и прописима донетим на основу закона.
	
Члан 6. 
 Угоститељски објекти из члана 5. став 2. ове Oдлуке могу да почну са радом најраније у 05,00 сати и да раде најдуже до 01,00 сата наредног дана.
Угоститељски објекти из става 1. овог члана као што су ноћни клубови и барови у хотелима могу радити од 23 до 05 сати наредног дана, у складу са одредбама ове Одлуке. 

Члан 7. 
Угоститељски објекти из члана 5. став 3. ове Oдлуке који се налазе у зони становања, могу да почну са радом најраније у 06,00 сати и да раде најдуже до 24,00 сата, осим  петком и суботом када могу да раде од 06,00 сати до 01,00 сат после поноћи. 
Угоститељски објекти из става 1. овог члана, који се налазе у колективној стамбеној згради  могу да почну са радом најраније у 08,00 сати и да раде најдуже до 22,00 сата, а у дане викенда могу да почну да раде најраније у 09,00 сати и да раде најдуже до 23,00 сата. 
Изузетно од одредбе става 1. овог члана објекти брзе хране („fast food“) могу да раде сваког дана од 00,00 до 24,00 сата, с тим да у периоду од 24,00 сата до 06,00 сати могу да раде само њихови наткривени шалтери или пултови. 

Члан 8. 
Угоститељски објекти из члана 5. став 3. ове Одлуке који се налазе ван зоне становања могу да раде сваког дана од 00,00 до 24,00 сата.
Угоститељским објектима ван зоне становања, сматрају се угоститељски објекти који се налазе унутар простора, који планским документом нису предвиђени за становање (породично и вишепородично становање) и који су најмање 300 метара удаљени од објеката за становање.

Члан 8а.

Изузетно, угоститељски објекти из члана 5. став 3. ове Одлуке, као што су ноћни клубови, диско барови, барови и слични објекти, могу на захтев власника извршити класификацију таквог објекта и добити одобрење, под посебним условима, за продужење радног времена за обављање угоститељске делатности до 04,00 сати после поноћи радним данима, односно најкасније до 05,00 сати после поноћи петком и суботом.

Угоститељски објекти из става 1. овог члана могу стећи право на продужено радно време уколико испуњавају следеће услове:

· Да се угоститељски објекат не налази у згради колективног становања и на мањој удаљености од 30 m од стамбених објеката;
· Да површина угоститељског објекта није мања од 100 m²;
· Да ниво буке ван угоститељског објекта не омета нормалан рад и живот корисника стамбеног простора у његовој близини;
· Да објекат има обезбеђен паркинг простор који је осветљен и који ни на који начин не утиче на несметано одвијање саобраћаја на околним саобраћајницама;
· Да угоститељски објекат има организовану службу физичког обезбеђења у објекту, које обезбеђује одржавање јавног реда и мира у објекту и око објекта;
· Да угоститељски објекат испуњава услове у погледу мера заштите од пожара које потврђује надлежни Орган – МУП Србије;
· Да у угоститељском објекту за који се подноси Захтев радно време почиње након 18,00 часова;
· Да у угоститељском објекту није дозвољен улаз лицима млађим од 18 година.

Испуњеност услова из става 2. овог члана, утврђује Општинска управа општине Аранђеловац - Одељење за привреду и друштвене делатности (у даљем тексту: надлежни орган) по поднетом захтеву са комплетном документацијом.

Уколико нађе да су испуњени сви услови, надлежни орган доноси решење о одобрењу продуженог радног времена у складу са ставом 1. овог члана, односно доноси решење којим одбија захтев као неоснован уколико нису сви услови испуњени.

Против решења из претходног става може се изјавити жалба Општинском већу општине Аранђеловац у року од 8 дана од дана пријема истог.
	
			                         Члан 9. 
Угоститељски објекти из чл. 7., 8.,9. и 10. ове Oдлуке, могу да не раде један или више дана у недељи, а привредни субјекти су дужни да истакну обавештење о томе, у складу са чланом 3. ове Одлуке. 

Члан 10. 
Угоститељски објекти за пружање услуга исхране и пића који се налазе на аутобуској станици, могу да раде у складу са радним временом станице односно од 05,00 сати до 23,00 сата. 

Члан 11. 
Баште и терасе угоститељских објеката могу да почну са радом најраније у 08,00 сати и да раде најдуже до 23,00 сата, осим петком и суботом када могу да почну са радом најраније у 09,00 сати и да раде најдуже до 23,00 сата.
Баште и терасе угоститељских објеката укључујући и објекте брзе хране („fast food“) који се налазе у колективној стамбеној згради могу да раде у радно врeме које је предвиђено у члану 7. став 2. за угоститељски објекат.

Члан 12. 
Музички програм у угоститељским објектима може се изводити, односно емитовати до 24,00 сата, осим у угоститељским објектима ван зоне становања из члана 8. ове Одлуке.

Члан 13.
Привредни субјекти којима је уписано у одговарајући регистар обављање угости-тељске делатности ван угоститељског објекта и у покретном објекту, могу да почну са радом најраније у 06,00 сати и да раде најдуже до 23,00 сата сваког дана. 
Привредни субјект који повремено пружа угоститељске услуге ван угоститељског објекта, као и у покретном објекту на сајмовима, вашарима, пригодним прославама и другим јавним манифестацијама мора да се придржава њиховог радног времена. 


РАДНО ВРЕМЕ ТРГОВИНСКИХ ОБЈЕКАТА 

Члан 14. 
Трговина је скуп пословних активности промета робе, односно услуга са циљем остваривања добити, као и другог друштвено-економског циља.

Трговина се по правилу обавља у продајном објекту (трговински објекат). Под трговинским објектом у смислу ове Одлуке сматра се објекат који испуњава услове за пружање трговинских услуга, односно за обављање трговинске делатности промета роба и услуга у складу са законом и подзаконским актима.

Трговина може да се обавља и ван продајног објекта у складу са законом и подзаконским актима.

Члан 15. 
Трговински објекти могу да почну са радом најраније у 06,00 сати и да раде најкасније до 23,00 сата. 

Трговински објекти који се налазе унутар пијаца, своје радно време усклађују са радним временом пијаца. 

Изузетно од става 1. и 2. овог члана, бензинске станице и драгстори могу радити од 00,00 сати до 24,00 сата. 

Члан 16.
Трговински објекти који се налазе ван зоне становања из члана 8. став 2. ове Одлуке могу да раде од 00,00 до 24,00 сата. 

Члан 17. 
Привредни субјекат који обавља трговину на мало ван продајног објекта у преносивим објектима типа киоска, тезге, штанда и са покретних средстава или опреме (амбулантна трговина) може да почне да ради најраније у 06,00 сати и да ради најкасније до 23,00 сата сваког дана. 

Члан 18. 
Привредни субјекат који обавља трговину на привредним изложбама робе, привременог или повременог карактера, ван сајамског простора и на традиционалним манифестацијама као што су вашари, фестивали и др. манифестације на којима се у склопу културних, музичких, спортских и других друштвених активности продаје одређена роба, мора да се придржава радног времена изложбе, односно манифестације. 

Члан 19.
У трговинским објектима из члана 15. став 3. ове Одлуке забрањена је продаја алкохолних пића после 23,00 сата.


РАДНО ВРЕМЕ ЗАНАТСКИХ ОБЈЕКАТА

Члан 20. 
Занатски објекат је објекат који испуњава услове за пружање занатских услуга, односно за обављање занатске делатности, у складу са законом и позаконским актима.
Занатски објекти су: занатске радње, пекарске радње, посластичаре, фризерске радње, козметичарске радње, видео клубови, дечије играонице, сервиси за поправку уређаја, сервиси за поправку, одржавање и прање моторних возила, вулканизерске радње, радње старих заната и слични објекти.

Члан 21. 
Занатски објекти из члана 20. ове Одлуке могу да раде сваког радног дана најраније од 6,00 сати до 21,00 сат, а један дан у недељи могу да не раде. 
Изузетно од става 1. овог члана, занатски објекти у којима се врши производња и продаја хлеба, пецива, кора и бурека (пекарске радње), као и самоуслужне аутоперионице, могу да раде сваког дана од 00,00 до 24,00 сата, а један дан у недељи могу да не раде.

РАДНО ВРЕМЕ УГОСТИТЕЉСКИХ, ТРГОВИНСКИХ И ЗАНАТСКИХ ОБЈЕКАТА У СЛУЧАЈУ ПРОГЛАШЕЊА ВАНРЕДНЕ СИТУАЦИЈЕ

Члан 22. 
У случају проглашења ванредне ситуације Општински штаб за ванредне ситуације, може својим актом другачије уредити распоред, почетак и завршетак радног времена угоститељских, трговинских и занатских објеката. 
Општински штаб за ванредне ситуације решењем одређује који угоститељски, трговински и занатски објекти и у које време морају да раде када наступе околности из става 1. овог члана. 
Измењени распоред, почетак и завршетак радног времена угоститељских, трговинских и занатских објеката, привредни субјекти морају истаћи на главном улазу или на другом видном месту објекта, и то најкасније на дан почетка примене акта Општинског штаба за ванредне ситуације, и морају се придржавати тако назначеног радног времена у свом пословању. 

РАДНО ВРЕМЕ УГОСТИТЕЉСКИХ, ТРГОВИНСКИХ И ЗАНАТСКИХ ОБЈЕКАТА У ДАНЕ ДРЖАВНИХ И ДРУГИХ ПРАЗНИКА 

Члан 23. 
Угоститељски и занатски објекти могу да не раде у дане државних и других празника, у складу са законом. 

Члан 24. 
У дане државног и верског празника трговински објекти могу да раде минимално од 06,00 до 12,00 сати.
Члан 25. 
Привредни   субјекти дужни су да писано обавештење о радном времену у дане државних и других празника видно истакну на начин из члана 3. ове Одлуке. 

ОДГОВОРНО ЛИЦЕ 
Члан 26.  
Одговорно лице привредног субјекта треба да буде присутно у угоститељском, трговинском и занатском објекту, на почетку и на крају радног времена. 
У време одређено као време завршетка радног времена у угоститељском, трговинском и занатском објекту могу бити само запослена лица. 
Уколико се након истека утврђеног завршетка радног времена у угоститељском, трговинском и занатском објекту затекну лица која нису запослена у њему, сматра се да објекат ради дуже од утврђеног радног времена. 

Члан 27.
Привредни субјект не сме да почне са радом пре или да ради дуже од максималног радног времена утврђеног овом Одлуком.

НАДЗОР 
Члан 28. 
Надзор над спровођењем одредаба ове Oдлуке врши Општинска управа општине Аранђеловац - Одељење за инспекцијске послове, путем комуналног инспектора, и Одељење комуналне милиције преко комуналних милиционера, у оквиру својих надлежности.  
Комунални инспектор из става 1. овог члана у обављању послова инспекцијског надзора у делу надзора над трговином ван продајног објекта, осим даљинске трговине и у погледу истицања пословног имена и придржавања радног времена трговинских објеката, утврђеног овом Одлуком, има иста овлашћења и дужности као и тржишни инспектор, у складу са Законом о трговини. 
Уколико комунални инспектор или комунални милиционер, у обављању својих послова уочи повреду прописа из надлежности другог органа, одмах ће о томе писаним путем обавестити надлежни орган.

КАЗНЕНE ОДРЕДБE

Члан 29. 
 Новчаном казном у износу од 100.000,00 динара казниће се за прекршај правно лице ако: 
1. не истакне радно време на јасан, несумљив и лако уочљив начин на главном улазу или на другом видном месту ( члан 3.), 
2. одреди максималну дужину трајања радног времена угоститељског објекта супротно овој Одлуци ( чл. 6., 7., 8., 10., 11 и 13.)
3. одреди максималну дужину трајања радног времена трговинског објекта супротно овој Одлуци ( чл. 15., 16., 17., 18), 
4. музички програм у угоститељским објектима изводи или емитује после 24,00 часа ( чл. 12.), 
5. одреди максималну дужину трајања радног времена занатског објекта супротно овој Одлуци ( чл. 21.),
6. угоститељски, трговински и занатски објекат почне са радом пре или ради дуже од максималног утврђеног радног времена овом Одлуком ( чл. 27), 
7. угоститељски објекат, који се налази у стамбеној згради ради дуже од радног времена максимално утврђеног радног времена у члану 7. став 2. ове Одлуке.
За прекршаје из става 1. овог члана одговорно лице у правном лицу биће кажњено новчаном казном у износу од 10.000,00 динара.
За прекршаје из става 1. овог члана предузетник ће бити кажњен новчаном казном у износу од 50.000,00динара. 
Лице које је кажњено за прекршај у складу са ставом 1. овог члана, а понови прекршај у року од једне године од изрицања новчане казне, казниће се и то:
1. правно лице - новчаном казном у износу од 150.000,00 динара;
2. одговорно лице у правном лицу - новчаном казном у износу од 20.000,00 динара;
3. предузетник - новчаном казном у износу од 75.000,00 динара.

ПРЕЛАЗНЕ И ЗАВРШНЕ ОДРЕДБЕ

Члан 34. 
Привредни субјекти дужни су да ускладе радно време угоститељских, трговинских и занатских објеката са одредбама ове Одлуке.

Члан 35. 
 Ступањем на снагу ове Одлуке престаје да важи Одлука о радном времену угоститељских, трговинских и занатских објеката („Службени гласник општине Аранђеловац“, бр. 3/07 и 88/17).

 Члан 36. 
 Ова Одлука ступа на снагу осмог дана од дана објављивања у „Службеном гласнику општине Аранђеловац“.


СКУПШТИНА ОПШТИНЕ АРАНЂЕЛОВАЦ

ПРЕДСЕДНИК СКУПШТИНЕ

Образложење

Правни основ

Правни основ за доношење ове Одлуке садржан је у члану члана 32. став 1. тачка 16. Закона о локалној самоуправи („Службени гласник РС“, број 129/2007 и 83/2014 - др. закон, 101/2016 – др. закон, 47/2018 и 111/2021 - други закон) којим је прописано да Скупштина општине одређује радно време трговинских, угоститељских и занатских објеката; члану 33. Закона о трговини („Службени гласник РС“, бр. 52/2019) којим је прописано да трговац и пружалац услуге самостално одређују радно време у складу са овим законом и посебним прописом јединице локалне самоуправе и члану 33. став 1. тачка 6. и 17. Статута општине Аранђеловац („Службени гласник општине Аранђеловац“, број 2/2019) којим је прописано да Скупштина општине Аранђеловац доноси прописе и друге опште акте као и да одређује радно време трговинских, угоститељских и занатских објеката.

Разлог доношења

Циљ доношења ове Одлуке у прописивање времена рада трговинских, угоститељских и занатских објеката у складу са законом и подзаконским актима. Претходно важећа одлука која је уређивала ову област датира из 2007 године и за време важења ревидирана је само једном, 2017е године када је усаглашена са одредбама Закона о прекршајима ( измењене само казнене одредбе ради услаглашавања са законом у погледу висине новчанихи казни за прекршај). Претходно важећа одлука није правила класификацију угоститељских објеката већ је све угоститељске објекте исто третирала.

Садржај

Чл. 1. – Регулише предмет уређења Одлуке. Овлашћење за регулисање ове материје се црпи уз члана 32. тачка 16. Закона о локалној самоуправи и члана 33. Закона о трговини.

Чл. 2. – Дефинише појам радног времена као времена у коме субјект може да обавља своју делатност.

Чл. 3. – Прописује обавезу субјекта да одреде своје радно време у оквиру максималне дужине радног времена прописаног овом Одлуком и да радно време јасно и видљиво истакну и да се истог придржавају. Такође је прописана обавеза да се свака промена радног времена видно истакне на објкету. Ово из разлога да би грађани могли да се у сваком тренутку информишу о радном времену субјекта.
Чл. 4. – Дефинише појам угоститељског објекта у складу са законом.

Чл. 5. – Одређује две категорије угоститељских објеката и то угоститељске објекте за смештај и угоститељске објекте за исхрану и пиће и дефинише обе категорије објеката у складу са законом. Ово из разлога што, иако се у оба случаја ради о угоститељским објектима, сама природа делатности је другачија и рад ових објеката је другачије организован те заслужује другачије регулисање.

Чл. 6. – Одређује радно време угоститељских објеката за смештај. Обзиром да се у овим објектима може служити и храна и пиће, као и приређивати музички програм то је посебно одређено радно време барова и ноћниих клубова који се налазе у оквиру ових објеката.

Чл. 7. и 8. – Одређују радно време угоститељских објеката за исхрану и смештај. Одлука дели ове објекте на оне који се налазе у зони становања и оне који се налазе ван зоне становања, у погледу дужине радног времена. Ради поштовања јавног реда и мира прописано је да објекти који се налазе ван зоне становања могу радити дуже. Такође, Одлука посебно дефинише рад објеката који служе брзу храну.

Чл. 9. – Прописује могућност угоститељским објектима да не раде у одређене дане уз обавезу истицања јасног обавештења о томе.

Чл. 10. – Одређује радно време угоститељских објеката на аутобуској станици. Радно време је одређено имајући у виду фреквенцију саобраћаја на истој.

Чл. 11. – Одређује радно време тераса и башти угоститељских објеката. Одлуком се посебно обраћа пажња на рад викендом и нерадним данима, обзиром да су ови дани предвиђени за одмор.

Чл. 12. – Прописује могућност приређивања музичког програма у угоститељским објектима до 24часа, са изузетком објеката ван зоне становања. До сада је највише примедби грађана стизало управо на гласну музику која се чује и у касним вечерњим сатима. Из тог разлога одлука ограничава извођење музичког програма осим у објектима који се налазе ван зоне становања и тиме не угрожавају мир и време за одмор грађана.

Чл. 13. – Прописује радно време пружања угоститељских услуга ван објекта ( покретни штандови, колица са храном и сл.) и оних који услуге пружају за време разних манифестација.

Чл. 14. – Дефинише трговинске објекте у складу са законом.

Чл. 15. и 16. – Одређује радно време трговинских објеката уз поштовање специфичности рада бензинских пумпи и драгстора за које одређује да могу радити нон стоп, као и за објекте који се налазе ван зоне становања.

Чл. 17. и 18. – Одређује радно време трговинских радњи које послују ван објекта као и радно време трговинских делатности на манифестацијама.

Чл. 19. – Забрањује продају алкохолних пића после 23 часа.

Чл. 20. и 21. – Дефинише занатске објекте у складу са законом ( члан 20.) и одређује њихово радно време уз поштовање специфичности пекарских и сличних заната који могу да раде нон стоп.

Чл. 22. – Одређује радно време свих објекта за време ванредне ситуације односно ванредног стања. У складу са законом, радно време у ванредним ситуацијама одређује надлежни Штаб за ванредне ситуације, независно од одредби ове Одлуке, имајући у виду тренутно стање и потребе грађана. Сви објекти су у обавези да поштују одлуке Штаба и да радно време које Штаб пропише видно истакну.

Чл. 23., 24. и 25. – Одређује радно време у нерадне дане и дане празника. Одлуком је прописано да објекти могу одлучити да у ове дане не раде уз истицање јасног обавештења о таквој одлуци. Уколико пак одлуче да раде и у овим данима дужни су да рад одреде минимално од 6 до 12ч и да своје радно време видно истакну.

Чл. 26. – Прописује да одговорно лице мора да буде присутно при отварању и затварању објекта. Ово управо из разлога што управо то лице одговара за повреду одредби ове одлуке, те је прописано да је дужно да испрати отварање и затварање објекта. Такође, прописано је да се при затварању у објекту могу наћи само запослена лица, те ако се поред запослених нађу и друга лица сматраће се да објекат ради.

Чл. 27. – Прописује забрану објектима да раде мимо радног времена прописаног овом Одлуком.

Чл. 28. – Одређује орган надлежан за надзор над применом ове Одлуке. Прописано је да то буде комунална инспекција и комунална милиција. 

Чл. 29. – Прописује казнене одредбе за кршење ове Одлуке. Новчане казне су одређене у фиксном износу у складу са одредбама Закона о прекршајима, односно у складу са распоном казни који овај закон предвиђа да локалне самоуправе могу да пропишу.

Чл. 30., 31. и 32. – Завршне одредбе које се тучу престанка важења претходне одлуке, ступања на снагу ове одлуке, и поступања објеката и усклађивања пословања са одредбама ове Одлуке.

Финансијска средства

За реализацију ове одлуке нису потребна посебна средства буџета општине Аранђеловац.

СТРУЧНА ОБРАДА
Одељење за инспекцијске послове
Одељење за скупштинске послове

ПРЕДЛАГАЧ
Општинско веће

